				|

		52011PC0600

			Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE lena gcuirtear chun feidhme clásal cosanta déthaobhach agus meicníocht cobhsaíochta um bananaí an Chomhaontaithe Saorthrádála idir an tAontas Eorpach agus an Cholóim agus Peiriú /* COIM/2011/0600 leagan deireanach - 2011/0262 (COD) */

			   	MEABHRÁN MÍNIÚCHÁIN
1.           COMHTHÉACS AN TOGRA
Forais agus cuspóirí an togra
Baineann an togra seo leis an gclásal cosanta
agus an Mheicníocht Cobhsaíochta dá bhforáiltear sa Chomhaontú Trádála leis an
gColóim agus le Peiriú a ionchorprú i ndlí an Aontais Eorpaigh.
Comhthéacs ginearálta
Ar an 19 Eanáir 2009 thug an
Chomhairle údarás don Choimisiún caibidlíochtaí a thosú le Balltíortha de
Chomhphobal na nAindéas, caibidlíochtaí as ar tháinig Comhaontú Trádála leis an
gColóim agus le Peiriú. Cuireadh inisealacha leis an
gComhaontú an 23 Márta 2011.
Áirítear clásal cosanta déthaobhach sa
Chomhaontú lena ndéantar foráil maidir leis an bhféidearthacht an ráta custaim
NBF (náisiún barrfhabhair) a ath-fhorchur má thagann allmhairí isteach, de
thoradh léirscaoileadh trádála, i gcainníochtaí a bhfuil méadú den sórt orthu
agus faoi choinníollacha den sórt a dhéanfadh mórdhíobháil (nó a bheadh ina
mbagairt mórdhíobhála) do thionscal an Aontais trí tháirge cosúil nó táirge
dír-iomaíoch a chruthú.
Ina theannta sin, ionchorpraítear sa
chomhaontú freisin Meicníocht Cobhsaíochta um Bananaí ar féidir dá réir, go dtí
1 Eanáir 2020, dleachtanna custaim fabhracha a fhionraí nuair a
shroichtear méid bliantúil áirithe allmhairí.
Chun go bhfeidhmeodh na bearta sin, ba cheart
an clásal cosanta agus an Mheicníocht Cobhsaíochta a ionchorprú i ndlí an
Aontais Eorpaigh, agus ní foláir gnéithe nós imeachta a gcur i bhfeidhm chomh
maith le cearta na bpáirtithe leasmhara a shonrú.
2.           TORTHAÍ NA gCOMHAIRLIÚCHÁN
LEIS NA PÁIRTITHE LEASMHARA AGUS MÉASÚNUITHE TIONCHAIR
Díorthaítear an togra seo le haghaidh
Rialacháin chur chun feidhme go díreach ó théacs an Chomhaontaithe a
caibidlíodh leis an gColóim agus le Peiriú. Dá bhrí sin, níl gá le haon
chomhairliúchán ar leith le páirtithe leasmhara ná le haon mheasúnú tionchair.
Tá sé bunaithe den chuid is mó ar rialacháin chur chun feidhme atá ann cheana.
3.           EILIMINTÍ DLÍ AN TOGRA
Achoimre ar an ngníomhaíocht atá beartaithe
Is é atá sa togra le haghaidh Rialacháin ó
Pharlaimint na hEorpa agus ón gComhairle a ghabhann leis seo ionstraim dlí chun
clásal cosanta agus Meicníocht Cobhsaíochta an Chomhaontaithe Saorthrádála idir
an AE agus an Cholóim agus Peiriú a chur chun feidhme.
Bunús dlí
Airteagal 207(2) den Chonradh ar
Fheidhmiú an Aontais Eorpaigh.
2011/0262 (COD)
Togra le haghaidh
RIALACHÁIN Ó PHARLAIMINT NA hEORPA AGUS
ÓN gCOMHAIRLE
lena gcuirtear chun feidhme clásal cosanta
déthaobhach agus meicníocht cobhsaíochta um bananaí an Chomhaontaithe
Saorthrádála idir an tAontas Eorpach agus an Cholóim agus Peiriú
TÁ
PARLAIMINT NA hEORPA AGUS COMHAIRLE AN AONTAIS EORPAIGH,
Ag féachaint don
Chonradh ar Fheidhmiú an Aontais Eorpaigh, agus go háirithe Airteagal 207(2)
de,
Ag féachaint don
togra ón gCoimisiún Eorpach,
Tar éis dóibh an
dréachtghníomh reachtach a chur chuig na parlaimintí náisiúnta,
Ag gníomhú dóibh
i gcomhréir leis an ngnáthnós imeachta reachtach[1],
De bharr an méid seo
a leanas:
(1)
Ar an 19 Eanáir 2009 thug an Chomhairle
údarás don Choimisiún comhaontú trádála ilpháirtí a chaibidliú thar ceann an
Aontais Eorpaigh leis na Balltíortha de Chomhphobal na nAindéas a bhfuil sé
d'aidhm choiteann acu comhaontú trádála uaillmhianach, cuimsitheach agus
cothromaithe a bhaint amach.
(2)
Tugadh na caibidlíochtaí sin chun críche agus
rinneadh an Comhaontú Trádála idir an tAontas Eorpach agus an Cholóim agus
Peiriú (dá ngairtear 'an Comhaontú' anseo feasta) a inisiliú an
23 Márta 2011 agus, i gcomhréir le Cinneadh Uimh. …/2011/AE ón
gComhairle an…síníodh an Comhaontú thar ceann an Aontais Eorpaigh an…[2], faoi
réir a thabhairt chun críche ar dháta níos déanaí. Ar an (…), thug Parlaimint
na hEorpa toiliú i leith an Chomhaontaithe. Ina dhiaidh
sin, ghlac an Chomhairle Cinneadh Uimh. …/2011 an…[3] maidir le
tabhairt i gcrích an Chomhaontaithe.
(3)
Is gá nósanna imeachta a leagan síos maidir le
forálacha áirithe den Chomhaontú a chur i bhfeidhm a bhaineann leis an gclásal
cosanta déthaobhach agus maidir leis an Meicníocht Cobhsaíochta um Bananaí a
comhaontaíodh leis an gColóim agus le Peiriú a chur i bhfeidhm.
(4)
Ba cheart na téarmaí "mórdhíobháil",
"bagairt mórdhíobhála" agus "idirthréimhse" dá dtagraítear
in Airteagal 48 den Chomhaontú a shainmhíniú.
(5)
Níor cheart breithniú i dtaobh bearta cosanta a
dhéanamh ach amháin i gcás ina n‑allmhairítear an táirge i dtrácht
isteach san Aontas i gcainníochtaí a bhfuil méadú den sórt sin orthu, i
ndearbhthéarmaí nó i gcoibhneas le táirgeacht an Aontais, agus faoi
choinníollacha den sórt a dhéanfadh mórdhíobháil, nó a bheadh ina mbagairt
mórdhíobhála, do tháirgeoirí an Aontais a tháirgeann táirgí cosúla nó táirgí
dír-iomaíocha, faoi mar atá leagtha síos in Airteagal 48 den Chomhaontú.
(6)
Ba cheart go mbeadh na bearta cosanta i gceann de
na riochtaí dá dtagraítear in Airteagal 50 den Chomhaontú.
(7)
Maidir leis na cúraimí a ghabhann le himscrúduithe
a dhéanamh agus, más gá, le bearta cosanta a fhorchur, ba cheart iad a dhéanamh
sa mhodh is trédhearcaí is féidir.
(8)
Ba cheart forálacha mionsonraithe a bheith ann
maidir le himeachtaí a thionscnamh. Ba cheart don Choimisiún faisnéis a fháil,
lena n-áirítear fianaise atá ar fáil ó na Ballstáit, i ndáil le haon treochtaí
allmhairiúcháin a d'fhéadfadh a fhágáil gur ghá bearta cosanta a chur i
bhfeidhm.
(9)
Má tá fianaise leordhóthanach prima facie
ann chun go mbeidh údar maith le himeacht a thionscnamh, ba cheart don Choimisiún
fógra a fhoilsiú in Iris Oifigiúil an Aontais Eorpaigh, faoi mar a
fhoráiltear in Airteagal 51 den Chomhaontú.
(10)
Ba cheart forálacha mionsonraithe a bheith ann
maidir le himscrúduithe a thionscnamh, maidir le rochtain agus cigireacht na
bpáirtithe leasmhara ar an bhfaisnéis arna bailiú, maidir le héisteachtaí do na
páirtithe lena mbaineann, agus maidir le deiseanna atá ag na páirtithe sin a
gcuid tuairimí a chur isteach, faoi mar a fhoráiltear in Airteagal 51 den
Chomhaontú.
(11)
Ba cheart don Choimisiún fógra i scríbhinn a
thabhairt don Cholóim agus do Pheiriú i dtaca le himscrúdú a thionscnamh agus
ba cheart dó dul i gcomhairle leis an gColóim agus le Peiriú faoi mar a
fhoráiltear in Airteagal 49 den Chomhaontú.
(12)
Is gá freisin, de bhun Airteagal 51(4) den Chomhaontú,
teorainneacha ama a shocrú maidir le himscrúduithe a thionscnamh agus maidir le
cinntí a dhéanamh i dtaobh cé acu is iomchuí nó nach iomchuí bearta a dhéanamh,
d’fhonn a áirithiú go ndéanfar na cinntí sin go tapa chun deimhneacht
dhlíthiúil na n-oibreoirí eacnamaíocha lena mbaineann a mhéadú.
(13)
Ba cheart imscrúdú a dhéanamh sula gcuirfear aon
bheart cosanta i bhfeidhm, ach sin faoi réir cead a bheith ag an gCoimisiún
bearta sealadacha a chur i bhfeidhm in imthosca géibheannacha dá dtagraítear in
Airteagal 53 den Chomhaontú.
(14)
Níor cheart bearta cosanta a chur i bhfeidhm ach a
mhéid is gá, agus go ceann cibé tréimhse is gá, chun mórdhíobháil a sheachaint
agus chun oiriúnú a éascú. Ba cheart ré uasta na mbeart cosanta a chinneadh
agus ba cheart forálacha sonracha i dtaca le fadú agus athbhreithniú na mbeart
sin a leagan síos, ar nithe iad sin dá dtagraítear in Airteagal 52 den
Chomhaontú.
(15)
Chun clásal cosanta déthaobhach an Chomhaontaithe a
chur chun feidhme, éilítear coinníollacha comhionanna maidir le bearta cosanta
sealadacha agus bearta cosanta cinntitheacha a ghlacadh, maidir le réamhbhearta
faireachais a fhorchur, agus maidir le himscrúdú a fhoirceannadh gan bearta a
dhéanamh agus maidir le fionraí shealadach na dleachta custaim fabhraí arna
bunú faoin Meicníocht Cobhsaíochta um Bananaí a comhaontaíodh leis an gColóim
agus le Peiriú. Ba cheart don Choimisiún na bearta sin a
ghlacadh i gcomhréir le Rialachán (AE) Uimh. 182/2011 ó Pharlaimint na hEorpa
agus ón gComhairle an 16 Feabhra 2011 lena leagtar síos na rialacha agus na
prionsabail ghinearálta a bhaineann leis na sásraí maidir le rialú ag na
Ballstáit ar fheidhmiú cumhachtaí cur chun feidhme ag an gCoimisiún[4].
(16)
Is iomchuí go n-úsáidfear an nós imeachta
comhairleach chun bearta faireachais agus bearta sealadacha a ghlacadh i
bhfianaise éifeachtaí na mbeart sin agus a loighce seicheamhaí maidir le
glacadh beart cosanta cinntitheach. I gcás ina mbeadh
moill ar fhorchur na mbeart ina cúis le damáiste a bheadh deacair a leigheas,
is gá a cheadú don Choimisiún bearta sealadacha atá infheidhme láithreach a
ghlacadh.
(17)
Ba cheart feidhm a bheith ag an Rialachán seo
maidir le táirgí de thionscnamh an Aontais nó na Colóime nó Pheiriú agus maidir
leis na táirgí sin amháin,
TAR ÉIS AN RIALACHÁN SEO A
GHLACADH:
Caibidil I – Foráil maidir le cosaint
Airteagal 1
Sainmhínithe
Chun críocha an
Rialacháin seo:
(a)
ciallaíonn "táirgí" earraí de thionscnamh
an Aontais nó na Colóime nó Pheiriú. Maidir le táirge atá faoi réir
imscrúdaithe, d’fhéadfadh sé go gcuimseofar leis líne tharaife amháin nó roinnt
línte taraife, nó fodheighilt de líne tharaife, ag brath ar imthosca sonracha
an mhargaidh nó ar aon deighilt táirgí a chuirtear i bhfeidhm go coitianta i
dtionscal an Aontais;
(b)
ciallaíonn "páirtithe leasmhara" na
páirtithe a ndéanann allmhairiú an táirge i dtrácht difear dóibh;
(c)
ciallaíonn "tionscal an Aontais"
táirgeoirí an Aontais ina n-iomláine a tháirgeann táirgí cosúla nó táirgí
dír-iomaíocha agus a oibríonn laistigh de chríoch an Aontais, nó na táirgeoirí
sin de chuid an Aontais arb ionann a gcomh-aschur de tháirgí cosúla nó de
tháirgí dír-iomaíocha agus cion mór de tháirgeacht iomlán an Aontais i dtaca
leis na táirgí sin. I gcásanna nach bhfuil sa táirge
cosúil nó sa táirge dír-iomaíoch ach táirge amháin de roinnt táirgí arna ndéanamh
ag na táirgeoirí arb ionann iad agus tionscal an Aontais, déanfar an tionscal a
shainmhíniú mar oibríochtaí sonracha a bhaineann le táirgeadh an táirge chosúil
nó an táirge dhír-iomaíoch;
(d)
ciallaíonn "mórdhíobháil" lagú suntasach
iomlán ar sheasamh tháirgeoirí an Aontais;
(e)
ciallaíonn "bagairt mórdhíobhála"
mórdhíobháil ar léir ina leith go bhfuil sí ar tí tarlú. Beidh cinneadh i
dtaobh bagairt mórdhíobhála a bheith ann bunaithe ar fhíorais infhíoraithe
amháin seachas ar líomhaintí, ar thuairimíocht nó ar fhéidearthacht fhánach. Ba
cheart réamhaisnéisí, meastacháin agus anailísí a dhéantar ar bhonn na
bhfachtóirí dá dtagraítear in Airteagal 4(5) a chur san áireamh, inter
alia, chun a chinneadh an bhfuil bagairt mórdhíobhála ann;
(f)
ciallaíonn 'idirthréimhse' 10 mbliana ón dáta ar ar
cuireadh an Comhaontú i bhfeidhm i gcás aon táirge dá ndéanann an Sceideal um
Dhíchur Taraife foráil maidir le tréimhse níos lú ná 10 mbliana le haghaidh
dhíchur na taraife. I gcás na dtáirgí dá ndéanann an Sceideal um Dhíchur Taraife
foráil maidir le tréimhse 10 mbliana nó níos mó le haghaidh dhíchur na taraife,
ciallaíonn 'idirthréimhse' an tréimhse le haghaidh dhíchur na taraife don
táirge arna leagan amach sa Sceideal sin, móide 3 bliana.
Airteagal 2
Prionsabail
1.
Féadfar beart cosanta a fhorchur i gcomhréir leis
an Rialachán seo, más rud é go bhfuil táirge de thionscnamh na Colóime nó
Pheiriú, mar thoradh ar na dleachtanna custaim ar an táirge sin, á allmhairiú
isteach san Aontas i gcainníochtaí a bhfuil méadú den sórt sin orthu, i
ndearbhthéarmaí nó i gcoibhneas le táirgeacht an Aontais, agus faoi
choinníollacha den sórt a dhéanfadh mórdhíobháil, nó a bheadh ina mbagairt
mórdhíobhála do thionscal an Aontais a tháirgeann táirge cosúil nó táirge
dír-iomaíoch.
2.
Féadfaidh na bearta cosanta a bheith i gceann de na
riochtaí seo a leanas:
(a)
tuilleadh laghdaithe ar an ráta dleachta custaim a
fhionraí ar an táirge lena mbaineann, ar fionraí í dá bhforáiltear i Sceideal
um Dhíchur Taraife an Aontais Eorpaigh atá leagtha amach in Iarscríbhinn I a
ghabhann leis an gComhaontú;
(b)
an ráta dleachta custaim ar an táirge lena
mbaineann a mhéadú go leibhéal nach mó ná an ráta is ísle díobh seo a leanas:
–
ráta dleachta custaim an náisiúin bharrfhabhair
("NBF") a chuirtear i bhfeidhm maidir leis an táirge agus atá i
bhfeidhm an tráth a ndéantar an beart; nó
–
an bonnráta mar atá sonraithe i Sceideal um Dhíchur
Taraifí an Aontais Eorpaigh atá leagtha amach in Iarscríbhinn I den Chomhaontú.
Airteagal 3
Imeachtaí a thionscnamh
1.
Déanfar imscrúdú a thionscnamh arna iarraidh sin do
Bhallstát, d’aon duine dlítheanach nó d’aon chomhlachas nach bhfuil
pearsantacht dhlítheanach aige, ag gníomhú dóibh thar ceann thionscal an
Aontais, nó ar fhéintionscnamh an Choimisiúin más dealraitheach don Choimisiún
go bhfuil fianaise leordhóthanach prima facie ann, arna chinneadh ar
bhonn na bhfachtóirí dá dtagraítear in Airteagal 4(5), le bheith ina húdar
maith le tionscnamh den sórt sin.
2.
An iarraidh imscrúdú a thionscnamh, beidh inti
fianaise go bhfuil na coinníollacha á gcomhlíonadh maidir leis an mbeart
cosanta atá leagtha amach in Airteagal 2(1) a fhorchur. De ghnáth, beidh
an fhaisnéis seo a leanas san iarraidh: ráta agus méid an
mhéadaithe ar allmhairí i ndáil leis an táirge lena mbaineann, arna shloinneadh
i ndearbhthéarmaí agus i dtéarmaí coibhneasta, an sciar den mhargadh baile a
bhaineann leis na hallmhairí méadaithe, na hathruithe ar an leibhéal
díolacháin, an táirgeacht, an táirgiúlacht, úsáid acmhainne, brabúis agus
caillteanais, agus fostaíocht.
3.
Féadfar imscrúdú a thionscnamh freisin i gcás ina
dtagann borradh ar allmhairí i mBallstát amháin nó i roinnt Ballstát, ar
choinníoll go bhfuil fianaise leordhóthanach prima facie ann go bhfuil
na coinníollacha maidir le tionscnamh á gcomhlíonadh, de réir mar a chinntear
ar bhonn na bhfachtóirí dá dtagraítear in Airteagal 4(5).
4.
Cuirfidh Ballstát an Coimisiún ar an eolas más
dealraitheach go léiríonn treochtaí san allmhairiú ón gColóim agus ó Pheiriú go
bhfuil gá le bearta cosanta. Beidh ar áireamh san fhaisnéis sin an fhianaise
atá ar fáil de réir mar a chinntear ar bhonn na bhfachtóirí dá dtagraítear in Airteagal 4(5).
Cuirfidh an Coimisiún an fhaisnéis sin ar aghaidh chuig na Ballstáit go léir.
5.
Más rud é go ndealraíonn sé go bhfuil fianaise
leordhóthanach prima facie ann, de réir mar a chinntear ar bhonn na
bhfachtóirí dá dtagraítear in Airteagal 4(5), chun údar a thabhairt le
himeacht a thionscnamh, foilseoidh an Coimisiún fógra in Iris Oifigiúil an
Aontais Eorpaigh. Tionscnófar imeacht laistigh d'aon mhí amháin ón iarraidh
nó ón bhfaisnéis a fháil de bhun mhír 1.
6.
Déanfar an méid seo a leanas san fhógra dá
dtagraítear i mír 5:
(a)
tabharfar achoimre ann ar an bhfaisnéis a fuarthas
agus ceanglófar leis go ndéanfar an fhaisnéis ábhartha uile a chur chuig an
gCoimisiún;
(b)
luafar an tréimhse ina bhféadfaidh páirtithe
leasmhara a gcuid tuairimí a chur in iúl i scríbhinn agus faisnéis a chur
isteach, más rud é go bhfuil na tuairimí agus an fhaisnéis sin le cur san
áireamh le linn an imscrúdaithe;
(c)
luafar an tréimhse ina bhféadfaidh páirtithe
leasmhara cur isteach ar éisteacht ó bhéal os comhair an Choimisiúin i
gcomhréir le hAirteagal 4(9).
Airteagal 4
An t-imscrúdú
1.
Tar éis an t-imeacht a bheith a thionscnamh,
cuirfidh an Coimisiún tús le himscrúdú. Tosóidh an
tréimhse, faoi mar a leagtar amach i mír 3, ar an lá a bhfoilseofar an cinneadh
chun imscrúdú a thionscnamh in Iris Oifigiúil an Aontais Eorpaigh.
2.
Féadfaidh an Coimisiún iarraidh ar na Ballstáit
faisnéis a sholáthar agus glacfaidh na Ballstáit cibé beart is gá chun gníomhú
de réir na hiarrata sin. Más rud é gur faisnéis de chineál leasa ghinearálta í
an fhaisnéis sin, agus nach faisnéis rúnda í de réir bhrí Airteagal 11,
cuirfear leis na comhaid neamhrúnda í, faoi mar a fhoráiltear i mír 8.
3.
Aon uair is féidir, cuirfear an t-imscrúdú i gcrích
laistigh de shé mhí tar éis é a thionscnamh. Féadfar trí mhí a chur leis an
teorainn ama sin in imthosca eisceachtúla, amhail líon neamhghnách ard
páirtithe a bheith ann nó staideanna casta margaidh. Déanfaidh an Coimisiún
fógra a thabhairt do na páirtithe leasmhara go léir i dtaobh aon fhadaithe den
sórt sin agus míneoidh sé na cúiseanna leis an bhfadú sin.
4.
Lorgóidh an Coimisiún an fhaisnéis uile a mheasann
sé a bheith riachtanach chun cinneadh a dhéanamh maidir leis na coinníollacha
atá leagtha amach in Airteagal 2(1), agus, i gcás ina measann sé gurb
iomchuí, féachfaidh sé leis an bhfaisnéis sin a fhíorú.
5.
Agus an t-imscrúdú á dhéanamh, déanfaidh an
Coimisiún meastóireacht ar gach fachtóir ábhartha atá oibiachtúil agus
inchainníochtúil agus a imríonn tionchar ar an staid ina bhfuil tionscal an
Aontais, go háirithe an ráta ag a bhfuil allmhairí an táirge i dtrácht ag ardú
agus méid an ardaithe sin, i ndearbhthéarmaí agus i dtéarmaí coibhneasta, an
sciar sin de mhargadh an Aontais a bhaineann leis na hallmhairí méadaithe,
athruithe ar an leibhéal díolacháin, táirgeadh, táirgiúlacht, úsáid acmhainne,
brabúis agus caillteanais, agus fostaíocht. Ní liosta
iomlán é an liosta sin agus d’fhéadfadh an Coimisiún fachtóirí ábhartha eile a
chur san áireamh agus a chinneadh a dhéanamh aige i dtaobh mórdhíobháil nó
bagairt mhórdhíobhála a bheith ann, amhail stoic, praghsanna, fáltas ar
chaipiteal a úsáidtear, sreabhadh airgid, agus fachtóirí eile is cúis le
mórdhíobháil, nó a d’fhéadfadh a bheith ina gcúis le mórdhíobháil, nó a
bhagraíonn a bheith ina gcúis le mórdhíobháil do thionscal an Aontais.
6.
Féadfaidh páirtithe leasmhara a bheidh tar éis
teacht chun cinn de bhun Airteagal 3(6)(b), agus féadfaidh ionadaithe na
Colóime agus Pheiriú, ar iarraidh a dhéanamh i scríbhinn, iniúchadh a dhéanamh
ar an bhfaisnéis uile a chuirtear ar fáil don Choimisiún i dtaca leis an
imscrúdú, seachas doiciméid inmheánacha arna n-ullmhú ag údaráis an Aontais nó
ag údaráis na mBallstát, ar choinníoll go mbaineann an fhaisnéis sin le
tíolacadh a gcáis agus nach faisnéis rúnda atá ann de réir bhrí Airteagal 11
agus ar choinníoll go bhfuil sí á húsáid ag an gCoimisiún san imscrúdú.
Féadfaidh páirtithe leasmhara a bheidh tar éis teacht chun cinn a gcuid
tuairimí i leith na faisnéise a chur in iúl don Choimisiún. Déanfar na tuairimí
sin a chur san áireamh i gcás ina bhfuil fianaise leordhóthanach prima facie
ann chun tacú leo.
7.
Áiritheoidh an Coimisiún go mbeidh na sonraí uile
agus an staidreamh go léir a úsáidtear don imscrúdú ar fáil agus go mbeidh siad
sothuigthe, trédhearcach agus infhíoraithe.
8.
Áiritheoidh an Coimisiún, a luaithe a bheidh an
creat teicniúil is gá ann, go mbeidh rochtain ar líne faoi chosaint pasfhocail
ann don chomhad neamhrúnda ("ardán ar líne"), agus déanfaidh sé
bainistiú air sin, agus is trí sin a scaipfear an fhaisnéis go léir atá
ábhartha agus nach bhfuil faoi rún, de réir bhrí Airteagal 11. Tabharfar
rochtain ar an ardán ar líne sin do na páirtithe leasmhara san imscrúdú agus,
chomh maith leis sin, do na Ballstáit agus do Pharlaimint na hEorpa.
9.
Tabharfaidh an Coimisiún éisteacht do na páirtithe
leasmhara, go háirithe i gcás ina bhfuil iarratas i scríbhinn déanta acu
laistigh den tréimhse a bheidh leagtha síos san fhógra a fhoilseofar in Iris
Oifigiúil an Aontais Eorpaigh, ar iarratas é ina léireofar gur dóigh
iarbhír go ndéanfaidh toradh an imscrúdaithe difear dóibh agus go bhfuil
cúiseanna speisialta ann le héisteacht ó bhéal thabhairt dóibh.
          Tabharfaidh an Coimisiún éisteacht do na
páirtithe sin ar ócáidí eile má tá cúiseanna speisialta ann le héisteacht a
thabhairt dóibh arís.
10.
Nuair nach soláthraítear an fhaisnéis laistigh de
na teorainneacha ama a shocraigh an Coimisiún, nó nuair atá bac mór ar an
imscrúdú, féadfar na cinntí a bhunú ar na fíorais atá le fáil. I gcás ina
bhfaigheann an Coimisiún amach go ndearna aon pháirtí leasmhar nó aon tríú
páirtí faisnéis bhréagach nó mhíthreorach a sholáthar dó, déanfaidh sé
neamhshuim den fhaisnéis sin agus féadfaidh sé úsáid a bhaint as na fíorais atá
ar fáil.
11.
Tabharfaidh an Coimisiún fógra i scríbhinn don
Cholóim agus do Pheiriú maidir le himscrúdú a thionscnamh agus maidir le bearta
sealadacha nó cinntitheacha a fhorchur.
Airteagal 5
Réamhbhearta
faireachais
1.
I gcás ina bhfuil an treocht maidir le hallmhairí
táirge de thionscnamh na Colóime nó Pheiriú de chineál a fhágann go bhféadfadh
ceann de na staideanna dá dtagraítear in Airteagal 2 agus in Airteagal 3
leanúint aisti, féadfar allmhairiú an táirge sin a chur faoi réir réamhbheart
faireachais.
2.
Déanfaidh an Coimisiún réamhbhearta faireachais a
ghlacadh i gcomhréir leis an nós imeachta comhairleach dá dtagraítear in Airteagal 12(2).
3.
Beidh tréimhse theoranta bailíochta ag réamhbhearta
faireachais. Mura bhforáiltear a mhalairt, scoirfidh siad de bheith bailí ag
deireadh an dara tréimhse sé mhí tar éis na chéad sé mhí tar éis na bearta a
thabhairt isteach.
Airteagal 6
Bearta
cosanta sealadacha a fhorchur
1.
In imthosca géibheannacha ina mbeadh moill ina cúis
le damáiste a bheadh deacair a leigheas, déanfar bearta cosanta sealadacha a
chur i bhfeidhm de bhun réamhchinnidh, ar bhonn na bhfachtóirí dá dtagraítear
in Airteagal 4(5), go bhfuil fianaise leordhóthanach prima facie ann go
bhfuil méadú tagtha ar allmhairí táirge de thionscnamh na Colóime nó Pheiriú de
thoradh dleachta custaim a laghdú nó a dhíchur i gcomhréir le Sceideal um
Dhíchur Taraife an Aontais Eorpaigh atá leagtha amach in Iarscríbhinn I a
ghabhann leis an gComhaontú, agus go bhfuil allmhairí den sórt sin ina gcúis le
mórdhíobháil, nó ina gcúis le bagairt mórdhíobhála, do thionscal an Aontais.
Glacfaidh an Coimisiún bearta sealadacha i
gcomhréir leis an nós imeachta comhairleach dá dtagraítear in Airteagal 12(2).
I gcásanna ina bhfuil mórchúiseanna práinne ann, lena n-áirítear an cás dá
dtagraítear i mír 2, glacfaidh an Coimisiún bearta cosanta sealadacha atá
infheidhme láithreach, i gcomhréir leis an nós imeachta dá dtagraítear in Airteagal 12(4).
2.
I gcás ina n-iarrfaidh Ballstát ar an gCoimisiún
idirghabháil láithreach a dhéanamh agus i gcás ina mbeidh na coinníollacha a
leagtar amach i mír 1 á gcomhlíonadh, déanfaidh an Coimisiún cinneadh laistigh
de chúig lá oibre tar éis dó an iarraidh a fháil.
3.
Beidh feidhm ag bearta sealadacha go ceann tréimhse
nach faide ná 200 lá.
4.
I gcás na bearta cosanta sealadacha a aisghairm
toisc go léirítear san imscrúdú nach bhfuil na coinníollacha a leagtar amach in
Airteagal 2(1) á gcomhlíonadh, déanfar aon dleacht custaim a bailíodh mar
thoradh ar na bearta sealadacha sin a aisíoc go huathoibríoch.
5.
Beidh feidhm ag na bearta dá dtagraítear san Airteagal
seo maidir le gach táirge a chuirtear i saorchúrsaíocht tar éis theacht i
bhfeidhm na mbeart sin. Ní dhéanfaidh na bearta sin, áfach, cosc a chur le
táirgí atá ar an mbealach chuig an Aontas cheana féin a scaoileadh le haghaidh
saorchúrsaíochta ar choinníoll nach féidir ceann scríbe na dtáirgí sin a athrú.
Airteagal 7
An t-imscrúdú a fhoirceannadh agus gníomhú gan bearta a dhéanamh
1.
I gcás ina léireoidh na fíorais, faoi mar a
shuífear go críochnaitheach iad, nach bhfuil na coinníollacha atá leagtha amach
in Airteagal 2(1) á gcomhlíonadh, glacfaidh an Coimisiún cinneadh lena
gcuirfear deireadh leis an imscrúdú agus lena ngníomhófar i gcomhréir leis an
nós imeachta scrúdúcháin dá dtagraítear in Airteagal 12(3).
2.
Déanfaidh an Coimisiún, ag féachaint go cuí do
chosaint faisnéise rúnda de réir bhrí Airteagal 11, tuarascáil a phoibliú
ina leagfar amach a chinntí agus na conclúidí réasúnaithe ar thángthas orthu
maidir le gach saincheist chuí fíorais agus dlí.
Airteagal 8
Bearta cinntitheacha a fhorchur
1.
I gcás ina léiríonn na fíorais, faoi mar a shuífear
go críochnaitheach iad, go bhfuil na coinníollacha atá leagtha amach in Airteagal 2(1)
á gcomhlíonadh, iarrfaidh an Coimisiún ar údaráis na Colóime agus Pheiriú
comhairliúcháin a chur ar siúl i gcomhréir le hAirteagal 49 den
Chomhaontú. I gcás nach sroichtear aon réiteach sásúil laistigh de 45 lá,
féadfaidh an Coimisiún cinneadh a ghlacadh lena bhforchuirtear bearta cosanta
cinntitheacha i gcomhréir leis an nós imeachta scrúdúcháin dá dtagraítear in Airteagal 12(3).
2.
Déanfaidh an Coimisiún, ag féachaint go cuí do
chosaint faisnéise rúnda de réir bhrí Airteagal 11, tuarascáil a phoibliú
ina mbeidh achoimre ar na fíorais ábharacha agus ar na nithe atá ábhartha don
chinneadh.
Airteagal 9
Na bearta cosanta: ré agus athbhreithniú
1.
Ní leanfaidh beart cosanta de bheith i bhfeidhm ach
go ceann cibé tréimhse a mbeidh gá léi chun bac a chur ar an mórdhíobháil nó
chun an mhórdhíobháil sin a leigheas, agus chun oiriúnú a éascú. Ní rachaidh an
tréimhse sin thar dhá bhliain, ach amháin má fhadaítear faoi mhír 3 í.
2.
Go dtí go bhfaightear toradh an athbhreithnithe
faoi mhír 3, leanfaidh beart cosanta de bheith i bhfeidhm i rith aon tréimhse
fadaithe.
3.
Féadfar, mar eisceacht, suas le dhá bhliain a chur
le tústréimhse birt chosanta, ar choinníoll go ndearbhaítear go bhfuil gá leis
an mbeart cosanta i gcónaí chun bac a chur ar mhórdhíobháil nó chun
mórdhíobháil a leigheas agus chun oiriúnú a éascú, agus ar choinníoll go bhfuil
fianaise ann go bhfuil tionscal an Aontais féin á oiriúnú.
4.
Sula ndéanfar aon fhadú de bhun mhír 3 déanfar
imscrúdú a thionscnamh arna iarraidh sin do Bhallstát, d’aon duine dlítheanach
nó d’aon chomhlachas nach bhfuil pearsantacht dhlítheanach aige, ag gníomhú
dóibh thar ceann thionscal an Aontais, nó ar fhéintionscnamh an Choimisiúin má
tá fianaise leordhóthanach prima facie ann, go bhfuil na coinníollacha
arna leagan síos i mír 3 á gcomhlíonadh, ar bhonn na bhfachtóirí dá dtagraítear
in Airteagal 4(5).
5.
Foilseofar tionscnamh imscrúdaithe i gcomhréir le hAirteagal 3(5)
agus Airteagal 3(6). Déanfar an t‑imscrúdú agus aon chinneadh maidir
le fadú de bhun mhír 3 i gcomhréir le forálacha Airteagail 4,7 agus 8.
6.
Ní fhéadfaidh ré iomlán an bhirt chosanta dul thar
cheithre bliana, lena n‑áirítear aon bheart sealadach.
7.
Ní chuirfear beart cosanta i bhfeidhm tar éis don
idirthréimhse dul in éag.
8.
Ní chuirfear aon bheart cosanta i bhfeidhm maidir
le hallmhairiú táirge a bhí faoi réir birt dá leithéid cheana, ach tráth amháin
go ceann tréimhse arb ionann í agus leath na tréimhse inar cuireadh an beart
cosanta i bhfeidhm roimhe, ar choinníoll gur bliain ar a laghad atá sa tréimhse
gan feidhm.
Airteagal 10
Na réigiúin is
forimeallaí san Aontas Eorpach
I gcás ina bhfuil aon táirge de thionscnamh na
Colóime agus Pheiriú á allmhairiú i gcainníochtaí a bhfuil méadú den sórt
tagtha air agus faoi choinníollacha den sórt a d'fhéadfadh dochar mór a
dhéanamh don staid eacnamaíoch nó a d'fhéadfadh a bheith ina chúis le dochar
mór a dhéanamh don staid eacnamaíoch i gceann amháin nó níos mó de na réigiúin
is forimeallaí san Aontas dá dtagraítear in Airteagal 349 den Chonradh ar
Fheidhmiú an Aontais Eorpaigh, féadfar beart cosanta a fhorchur, i gcomhréir
leis na forálacha atá leagtha amach sa chaibidil seo.
Airteagal 11
Rúndacht
1.
Is chun na críche a iarradh í, agus chun na críche
sin amháin, a fhéadfar faisnéis a fhaightear de bhun an Rialacháin seo a úsáid.
2.
Ní dhéanfar faisnéis ar bith de chineál rúnda a
fhaightear de bhun an Rialacháin seo, ná aon fhaisnéis a sholáthraítear ar
bhonn rúnda agus a fhaightear de bhun an Rialacháin seo, a nochtadh gan cead
sonrach a fháil ó sholáthróir na faisnéise sin.
3.
I ngach iarraidh ar rúndacht, luafar na cúiseanna
leis an bhfaisnéis a bheith rúnda. Más rud é, áfach, nach mian le soláthróir na
faisnéise an fhaisnéis a phoibliú ná nochtadh na faisnéise i dtéarmaí
ginearálta nó i bhfoirm achoimre a údarú agus go ndealraíonn sé nach bhfuil
údar maith leis an iarraidh ar rúndacht, féadfar neamhshuim a dhéanamh den
fhaisnéis lena mbaineann.
4.
Ar chaoi ar bith, measfar go bhfuil gach faisnéis
rúnda más dócha go n-imreoidh a nochtadh mór-éifeacht dhíobhálach ar
sholáthróir nó ar fhoinse na faisnéise sin.
5.
Ní fhágfaidh mír 1 go 4 nach bhféadfaidh
údaráis an Aontais tagairt a dhéanamh d'fhaisnéis ghinearálta agus, go
háirithe, do chúiseanna ar a bhfuil cinntí arna ndéanamh de bhun an Rialacháin
seo bunaithe. Mar sin féin, cuirfidh na húdaráis sin san áireamh leas
dlisteanach na ndaoine nádúrtha agus na ndaoine dlítheanacha lena mbaineann ar
mian leo nach nochtfar a gcuid rún gnó.
Airteagal 12
Nós imeachta coiste
1.
Déanfaidh an Coiste arna bhunú le hAirteagal 4(1)
de Rialachán (CE) Uimh. 260/2009 ón gComhairle an 26 Feabhra 2009
maidir le comhrialacha le haghaidh hallmhairí[5] cúnamh a thabhairt don Choimisiún. Beidh an Coiste sin ina Choiste de réir bhrí Rialachán (AE) Uimh.
182/2011.
2.
I gcás ina ndéanfar tagairt don mhír seo,
beidh feidhm ag Airteagal 4 de Rialachán (AE) Uimh. 182/2011.
3.
I gcás ina ndéanfar tagairt don mhír seo,
beidh feidhm ag Airteagal 5 de Rialachán (AE) Uimh. 182/2011.
4.
I gcás ina ndéanfar tagairt don mhír seo,
beidh feidhm ag Airteagal 8 de Rialachán (AE) Uimh. 182/2011 i
gcomhar le hAirteagal 4 den Rialachán sin.
Caibidil
II – Meicníocht cobhsaíochta um bananaí
Airteagal 13
Meicníocht
cobhsaíochta um Bananaí
1.
I gcás bananaí de thionscnamh na Colóime nó Pheiriú
faoi cheannteideal 0803.00.19 den Ainmníocht Chomhcheangailte (bananaí úra, gan
plantáin a áireamh) agus atá liostaithe faoi chatagóir 'BA' i Sceideal um
Dhíchur Taraife an Aontais Eorpaigh atá leagtha amach in Iarscríbhinn I a
ghabhann leis an gComhaontú, beidh feidhm ag meicníocht cobhsaíochta go dtí an
1 Eanáir 2020.
2.
Socraítear leibhéal truiceartha bliantúil ar leith
do mhéideanna allmhairí le haghaidh allmhairí táirgí a luaitear i mír 1, mar a
léirítear sa tríú agus sa cheathrú colún den tábla san Iarscríbhinn a ghabhann
leis an Rialachán seo. Chomh luath agus a shroichtear an
leibhéal truicearaithe don mhéid i gcás na Colóime nó Pheiriú le linn na bliana
féilire comhfhreagraí, féadfaidh an Coimisiún, i gcomhréir leis an nós imeachta
scrúdúcháin dá dtagraítear in Airteagal 12(3), an dleacht custaim
fhabhrach is infheidhme maidir le táirgí de thionscnamh comhfhreagrach a
fhionraí go sealadach le linn na bliana céanna go ceann tréimhse nach mó ná trí
mhí, agus nach dtéann thar dheireadh na bliana féilire.
3.
I gcás ina gcinneann an Coimisiún an dleacht
custaim fhabhrach is infheidhme a fhionraí, cuirfidh an Coimisiún an ceann is
lú de cheachtar den bhonnráta dleachta custaim nó den ráta dleachta NBF i
bhfeidhm a bhí i bhfeidhm tráth a ndearnadh an ghníomhaíocht sin.
4.
I gcás ina gcuireann an Coimisiún na gníomhaíochtaí
a luaitear i míreanna 2 agus 3 i bhfeidhm, rachaidh sé i gcomhairle láithreach
leis an tír atá thíos leo (an Cholóim nó Peiriú nó an dá cheann) chun an cás a
anailísiú agus a mheasúnú ar bhonn sonraí fíorasacha atá ar fáil.
5.
Féadfaidh na bearta a luaitear i míreanna 2 agus 3
a bheith infheidhme i rith na tréimse dar críoch an 31 Nollaig 2019 agus le
linn na tréimhse sin amháin.
Caibidil III – Forálacha críochnaitheacha
Airteagal 14
Teacht i bhfeidhm
Tiocfaidh an
Rialachán seo i bhfeidhm an lá tar éis lá a fhoilsithe in Iris Oifigiúil an
Aontais Eorpaigh.
Beidh feidhm aige ó
dháta chur i bhfeidhm an Chomhaontaithe, de réir mar a fhoráiltear in Airteagal 330
den Chomhaontú sin. Foilseofar fógra in Iris Oifigiúil an Aontais Eorpaigh
ina luafar dáta chur i bhfeidhm an Chomhaontaithe.
Beidh an
Rialachán seo ina cheangal go huile agus go hiomlán agus infheidhme go díreach
i ngach Ballstát.
Arna dhéanamh,
Thar ceann Pharlaimint na
hEorpa              Thar ceann na Comhairle
An tUachtarán                                               An
tUachtarán
Iarscríbhinn
Tábla maidir le leibhéil truiceartha do
mhéideanna allmhairí le haghaidh chur i bhfeidhm na meicníochta cobhsaíochta um
bananaí dá bhforáiltear in Iarscríbhinn I, Aguisín I, Roinn B: don Cholóim
Foroinn 1A, pointe 1(n) agus do Pheiriú Foroinn 2A, pointe 1(i).
 Bliain || Leibhéal truiceartha don mhéid don Cholóim || Leibhéal truiceartha don mhéid do Pheiriú
 Ón 1 Eanáir go dtí an 31 Nollaig 2010 || 1 350 000 t. || 67 500 t.
 Ón 1 Eanáir go dtí an 31 Nollaig 2011 || 1 417 500 t. || 71 250 t.
 Ón 1 Eanáir go dtí an 31 Nollaig 2012 || 1 485 000 t. || 75 000 t.
 Ón 1 Eanáir go dtí an 31 Nollaig 2013 || 1 552 500 t. || 78 750 t.
 Ón 1 Eanáir go dtí an 31 Nollaig 2014 || 1 620 000 t. || 82 500 t.
 Ón 1 Eanáir go dtí an 31 Nollaig 2015 || 1 687 500 t. || 86 250 t.
 Ón 1 Eanáir go dtí an 31 Nollaig 2016 || 1 755 000 t. || 90 000 t.
 Ón 1 Eanáir go dtí an 31 Nollaig 2017 || 1 822 500 t. || 93 750 t.
 Ón 1 Eanáir go dtí an 31 Nollaig 2018 || 1 890 000 t. || 97 500 t.
 Ón 1 Eanáir go dtí an 31 Nollaig 2019 || 1 957 500 t. || 101 250 t.
 Amhail ón 1 Eanáir 2020 || Neamhbhainteach || Neamhbhainteach

[1]               Seasamh ó Pharlaimint na hEorpa an 17 Feabhra 2011 (nár foilsíodh fós
san Iris Oifigiúil) agus cinneadh ón gComhairle an …
[2]
[3]
[4]               IO L 55, 28.2.2011, lch. 13.
[5]               IO L 84, 31/03/2009, lch. 1.


				|

		52012PC0115

			Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir le cur chun feidhme na gComhaontuithe a thug an AE i gcrích tar éis caibidlí faoi chuimsiú Airteagal XXVIII de CGTT 1994, lena leasaítear agus lena bhforlíontar Iarscríbhinn I a ghabhann le Rialachán (CEE) Uimh. 2658/87 maidir leis an ainmníocht taraife agus staidrimh agus maidir leis an gComhtharaif Chustaim /* COM/2012/0115 final - 2012/0054 (COD) */

			   	MEABHRÁN MÍNIÚCHÁIN
1.           COMHTHÉACS AN TOGRA
Sa chaibidlíocht
ar éanlaith faoi Airteagal XXVIII de CGTT 1994 a tugadh chun críche
sa bhliain 2007 (IO L 138 30.5.2007), clúdaíodh na línte taraife
éineola faoin gceannteideal 0210 chomh maith le líne amháin feola próiseáilte,
1602 32 19 i Sceideal CXL an CE: ullmhóidí cócaráilte ina bhfuil
breis agus 57 % d’éineoil iontu. Ní dhearnadh caibidlíocht ar an líne
taraife 1602 32 19 (feoil phróiseáilte) mar gheall go rabhthas den
tuairim gur mar seo a seachnófaí iarmhairtí a d'fhéadfadh
teacht ó ionadú. Thaispeáin sonraí allmhairiúcháin ina dhiaidh sin
borradh mór faoi éineoil phróiseáilte faoi líne taraife 1602 32 30: ullmhóidí
ina bhfuil 25 % nó níos mó ach níos lú ná 57 % d’éineoil nó de
scairteach de réir meáchain. Chuir sé seo in iúl gur chosúil go raibh
onnmhaireoirí ag baint tairbhe as bearna choibhneasta i leibhéal cosanta an AE,
is é sin ag cur ullmhóidí a bhfuil níos lú ná 57 % d’éineoil iontu in
ionad ullmhóidí éineola a bhfuil níos mó ná 57 % d’éineoil iontu, faoi
líne taraife 1602 32 30. Bhíothas ag súil le hiarmhairtí ionadaíochta
inchomparáide faoi línte taraife eile 1602 sa todhchaí. Chun aghaidh a
thabhairt go cuimsitheach ar na hiarmhairtí ionadaíochta seo atá ag dul i
bhfeidhm ar thionscal éineola an AE, d’iarr an Coimisiún cead ar an gComhairle
caibidlíocht a dhéanamh athuair ar na lamháltais ar éineoil faoi Chaibidil 16
den Ainmníocht Chomhcheangailte (AC).
An 25 Bealtaine 2009,
thug an Chomhairle cead don Choimisiún caibidlí a thosú faoi Airteagal XXVIII
de CGTT 1994 (togra COM 8615/09 WTO 72 AGRI 166) d'fhonn
athchaibidliú a dhéanamh ar lamháltais ar línte taraife éineola faoi Chaibidil
16 den AC.
An 16 Meitheamh
2009, rinneadh an teachtaireacht maidir le rún an AE na lamháltais a mhodhnú i
gcás míreanna 1602 20 10, 1602 32 11, 1602 32 30, 1602 32 90, 1602 39 21, 1602 39 29, 1602 39 40 agus 1602 39 80 a áirítear i Sceideal CXL na gComhphobal Eorpach a scaipeadh ar
Bhaill eile an WTO.
Thug an Coimisiún
faoi na caibidlí, i gcomhairliúchán leis an gCoiste um Beartas Trádála agus
faoi chuimsiú na dtreoracha caibidlíochta a d'eisigh an Chomhairle.
Tá caibidlíocht déanta ag an gCoimisiún le
Poblacht Chónaidhmitheach na Brasaíle agus le Ríocht na Téalainne a bhfuil
príomhleasanna soláthair agus/nó leasanna suntasacha acu i línte taraife
éagsúla lena mbaineann.
Tá caibidlíocht déanta ag an gCoimisiún le
Poblacht Chónaidhmitheach na Brasaíle a bhfuil príomhleas soláthair aici i
dtáirgí le cóid HS 1602 32 11 (Circeoil phróiseáilte,
neamhchócaráilte, ina bhfuil 57 % nó níos mó d’éineoil nó de scairteach de
réir meáchain), 1602 32 30 (Circeoil phróiseáilte, ina bhfuil 25 %
nó níos mó ach níos lú ná 57 % d’éineoil nó de scairteach de réir
meáchain) agus 1602 32 90 (Circeoil phróiseáilte, ina bhfuil níos lú
ná 25 % d’éineoil nó de scairteach de réir meáchain) agus le Ríocht na
Téalainne, a bhfuil príomhleas soláthair aici i dtáirgí le cóid HS
1602 39 21 (Feoil phróiseáilte ó lachain, géanna, éanlaith ghuine,
neamhchócaráilte, ina bhfuil 57 % nó níos mó d’éineoil nó de scairteach de
réir meáchain), 1602 39 29 (Feoil phróiseáilte ó lachain, géanna,
éanlaith ghuine, cócaráilte, ina bhfuil 57 % nó níos mó d’éineoil nó de
scairteach de réir meáchain), 1602 39 40 (Feoil phróiseáilte ó
lachain, géanna, éanlaith ghuine, cócaráilte, ina bhfuil níos mó ná 25 %
ach níos lú ná 57 % d’éineoil nó de scairteach de réir meáchain) agus
1602 39 80 (Feoil phróiseáilte ó lachain, géanna, éanlaith ghuine,
cócaráilte, ina bhfuil níos lú ná 25 % d’éineoil nó de scairteach de réir
meáchain) agus príomhleas soláthair aici i dtáirgí le cóid HS 1602 32 30
(Circeoil phróiseáilte, ina bhfuil níos mó ná 25 % ach níos lú ná 57 %
d’éineoil nó de scairteach de réir meáchain) agus 1602 32 90
(Circeoil phróiseáilte, ina bhfuil níos lú ná 25 % d’éineoil nó de
scairteach de réir meáchain).
Comhaontuithe i bhfoirm malartuithe litreach a
inisilíodh le Ríocht na Téalainne ar an 22 Samhain 2011 agus le
Poblacht Chónaidhmitheach na Brasaíle ar an 7 Nollaig 2011 is ea
toradh na gcaibidlí.
Rinneadh na
comhaontuithe a chaibidliú ar bhonn na gcód den Ainmníocht Chomhcheangailte a
bhí i bhfeidhm ag an am.
Sa leagan is
déanaí d'Iarscríbhinn I a ghabhann le Rialachán (CEE) Uimh. 2658/87 ón
gComhairle maidir leis an ainmníocht taraife agus staidrimh agus maidir leis an
gComhtharaif Chustaim mar a leagadh síos i Rialachán (AE) Uimh. 1006/2011
ón gCoimisiún a foilsíodh in IO L 282 an 28 Deireadh Fómhair 2011,
rinneadh línte taraife 1602 39 40 agus 1602 39 80 a chumasc
san aon líne taraife amháin 1602 39 85. Dá bhrí sin, is cuí an cor
nua seo a chur san áireamh sa rialachán cur chun feidhme seo.
Tá na rátaí dleachta Custaim uathrialacha do
na línte taraife atá clúdaithe ag an gcaibidlíocht socraithe faoi láthair ag
leibhéil faoi bhun na rátaí dleachta nua coinbhinsiúnta atá mar thoradh ar
mhodhnú lamháltas de bhun Airteagal XXVIII de CGTT 1994. Faoi
Rialachán (CEE) Uimh. 2658/87 ón gComhairle maidir leis an ainmníocht
taraife agus staidrimh agus maidir leis an gComhtharaif Chustaim, áfach, bíonn
feidhm le dleachtanna custaim uathrialacha nuair a bhíonn siad faoi bhun na
ndleachtanna coinbhinsiúnta.
Ba cheart, dá bhrí
sin, an ráta dleachta uathrialach a shocraítear sa Chomhtharaif Chustaim a
mhéadú go dtí leibhéal na dleachta coinbhinsiúnta sa rialachán cur chun feidhme
seo.
2.           IMPLEACHTAÍ BUISÉADACHA
Féach na Táblaí Airgeadais san Iarscríbhinn.
2012/0054 (COD)
Togra le haghaidh
RIALACHÁIN Ó PHARLAIMINT NA hEORPA AGUS
ÓN gCOMHAIRLE
maidir le cur chun feidhme na gComhaontuithe
a thug an AE i gcrích tar éis caibidlí faoi chuimsiú Airteagal XXVIII de CGTT
1994, lena leasaítear agus lena bhforlíontar Iarscríbhinn I a ghabhann le
Rialachán (CEE) Uimh. 2658/87 maidir leis an ainmníocht taraife agus staidrimh
agus maidir leis an gComhtharaif Chustaim
TÁ PARLAIMINT NA hEORPA AGUS COMHAIRLE
AN AONTAIS EORPAIGH,
Ag féachaint don Chonradh ar Fheidhmiú an
Aontais Eorpaigh, agus go háirithe Airteagal 207(2) de,
Ag féachaint don togra ón gCoimisiún Eorpach,
Tar éis dóibh an dréachtghníomh reachtach a
chur chuig na parlaimintí náisiúnta,
Ag gníomhú dóibh i gcomhréir leis an ngnáthnós
imeachta reachtach,
De bharr an méid seo a leanas:
(1)
Le Rialachán (CEE) Uimh. 2658/87(1) ón
gComhairle, bunaíodh ainmníocht earraí, dá ngairtear an "Ainmníocht
Chomhcheangailte" anseo feasta, agus leagadh amach rátaí dleachta
coinbhinsiúnta na Comhtharaife Custaim.
(2)
Trína cinneadh ... maidir le Comhaontuithe a
thabhairt i gcrích idir an Comhphobal Eorpach agus Poblacht Chónaidhmitheach na
Brasaíle, agus idir an tAontas Eorpach agus Ríocht na Téalainne, thug an Chomhairle,
thar ceann an Aontais, na Comhaontuithe réamhluaite i gcrích d'fhonn caibidlí a
chur i gcrích, ar caibidlí iad a tionscnaíodh de bhun Airteagal XXVIII de
CGTT 1994.
(3)
Rinneadh na comhaontuithe a chaibidliú ar bhonn na
gcód den Ainmníocht Chomhcheangailte a bhí i bhfeidhm ag an am.
(4)
Sa leagan is déanaí d'Iarscríbhinn I a ghabhann le
Rialachán (CEE) Uimh. 2658/87 ón gComhairle maidir leis an ainmníocht
taraife agus staidrimh agus maidir leis an gComhtharaif Chustaim mar a leagadh
síos i Rialachán (AE) Uimh. 1006/2011 ón gCoimisiún a foilsíodh in IO L 282
an 28 Deireadh Fómhair 2011, rinneadh línte taraife 1602 39 40
agus 1602 39 80 a chumasc san aon líne taraife amháin 1602 39 85.
Cuirtear an cor nua seo san áireamh san Iarscríbhinn a ghabhann leis an Rialachán
seo.
(5)
Tá na rátaí dleachta custaim uathrialacha do na
línte taraife atá clúdaithe ag an gcaibidlíocht socraithe faoi láthair ag
leibhéil faoi bhun na rátaí dleachta nua coinbhinsiúnta atá mar thoradh ar
mhodhnú lamháltas de bhun Airteagal XXVIII de CGTT 1994. Faoi
Rialachán (CEE) Uimh. 2658/87 ón gComhairle maidir leis an ainmníocht
taraife agus staidrimh agus maidir leis an gComhtharaif Chustaim, áfach, bíonn
feidhm le dleachtanna custaim uathrialacha nuair a bhíonn siad faoi bhun na
ndleachtanna coinbhinsiúnta.
(6)
Ba cheart, dá bhrí sin, an ráta dleachta
uathrialach a shocraítear sa Chomhtharaif Chustaim a mhéadú go dtí leibhéal na
dleachta coinbhinsiúnta.
(7)
Ba cheart Iarscríbhinn I a ghabhann le
Rialachán (CEE) Uimh. 2658/87 a leasú dá réir agus na dleachtanna
uathrialacha agus coinbhinsiúnta inti a shocrú ag an leibhéal a cinneadh,
TAR ÉIS AN RIALACHÁN SEO A GHLACADH:
Airteagal 1
Déanfar Cuid a Dó d'Iarscríbhinn I
(Sceideal na nDleachtanna Custaim) a ghabhann le Rialachán (CEE)
Uimh. 2658/87 a leasú leis na dleachtanna atá léirithe san Iarscríbhinn a
ghabhann leis an Rialachán seo.
Socrófar na dleachtanna uathrialacha ag
leibhéal na ndleachtanna coinbhinsiúnta.
Airteagal 2
Déanfar Iarscríbhinn 7 de Roinn III
de Chuid a Trí (cuótaí taraifí na hEagraíochta Domhanda Trádála le hoscailt ag
Údaráis Inniúla an Chomhphobail) a ghabhann le Rialachán (CEE)
Uimh. 2658/87 a leasú leis na cuótaí taraife, agus a fhorlíonadh leis na
méideanna agus na dleachtanna, atá léirithe san Iarscríbhinn a ghabhann leis an
Rialachán seo.
Airteagal 3
Tiocfaidh an Rialachán seo i bhfeidhm an [x][1]
Beidh an Rialachán seo ina cheangal
go huile agus go hiomlán agus beidh sé infheidhme go díreach i ngach Ballstát i
gcomhréir leis na Conarthaí.
Arna dhéanamh sa Bhruiséil, an
Thar ceann Pharlaimint na hEorpa              Thar
ceann na Comhairle
An
tUachtarán                                               An tUachtarán
IARSCRÍBHINN
In ainneoin na rialacha maidir le léirmhíniú na hAinmníochta
Comhcheangailte, is ceart a mheas nach bhfuil ach luach táscach san fhoclaíocht
atá in úsáid sa tuairisc ar na táirgí. I gcomhthéacs an rialacháin seo, is é
raon feidhme chóid na hAinmníochta Comhcheangailte (Cóid AC) tráth a ghlactar
an Rialachán seo a chinneann an lamháltas.
 Cuid a Dó: Sceideal na nDleachtanna Custaim
 Cód AC || Tuairisc || Ráta dleachta (uathrialach agus coinbhinsiúnta)
 1602 32 11 || Circeoil phróiseáilte, neamhchócaráilte, ina bhfuil 57 % nó níos mó d’éineoil nó de scairteach de réir meáchain || EUR 2 765 tonna
 1602 32 30 || Circeoil phróiseáilte, ina bhfuil 25 % nó níos mó ach níos lú ná 57 % d’éineoil nó de scairteach de réir meáchain || EUR 2 765 tonna
 1602 32 90 || Circeoil phróiseáilte, ina bhfuil níos lú ná 25 % d’éineoil nó de scairteach de réir meáchain || EUR 2 765 tonna
 1602 39 21 || Feoil phróiseáilte ó lachain, géanna agus éanlaith ghuine, neamhchócaráilte, ina bhfuil 57 % nó níos mó d’éineoil nó de scairteach de réir meáchain || EUR 2 765 tonna
 1602 39 29 || Feoil phróiseáilte ó lachain, géanna agus éanlaith ghuine, cócaráilte, ina bhfuil 57 % nó níos mó d’éineoil nó de scairteach de réir meáchain || EUR 2 765 tonna
 1602 39 85 || Feoil phróiseáilte ó lachain, géanna agus éanlaith ghuine, ina bhfuil níos lú ná 57 % d’éineoil nó de scairteach de réir meáchain || EUR 2 765 tonna
   ||   ||
 Cuid a Trí Iarscríbhinní na dTaraif
 Cód AC || Tuairisc || Ráta dleachta
 1602 32 11 || Circeoil phróiseáilte, neamhchócaráilte, ina bhfuil 57 % nó níos mó d’éineoil nó de scairteach de réir meáchain || Oscail cuóta taraife de 16 140 tonna, a bhfuil 15 800 tonna de le dáileadh ar an mBrasaíl. Ráta laistigh den chuóta: EUR 630 tonna
 1602 32 30 || Circeoil phróiseáilte, ina bhfuil 25 % nó níos mó ach níos lú ná 57 % d’éineoil nó de scairteach de réir meáchain || Oscail cuóta taraife de 79 705 tonna, a bhfuil 62 905 tonna de le dáileadh ar an mBrasaíl agus 14 000 tonna ar an Téalainn Ráta laistigh den chuóta: 10,9 %
 1602 32 90 || Circeoil phróiseáilte, ina bhfuil níos lú ná 25 % d’éineoil nó de scairteach de réir meáchain || Oscail cuóta taraife de 2 865 tonna, a bhfuil 295 tonna de le dáileadh ar an mBrasaíl agus 2 100 tonna ar an Téalainn Ráta laistigh den chuóta: 10,9 %
 1602 39 21 || Feoil phróiseáilte ó lachain, géanna agus éanlaith ghuine, neamhchócaráilte, ina bhfuil 57 % nó níos mó d’éineoil nó de scairteach de réir meáchain || Oscail cuóta taraife de 10 dtonna don Téalainn Ráta laistigh den chuóta: EUR 630 tonna
 1602 39 29 || Feoil phróiseáilte ó lachain, géanna agus éanlaith ghuine, cócaráilte, ina bhfuil 57 % nó níos mó d’éineoil nó de scairteach de réir meáchain || Oscail cuóta taraife de 13 720 tonna, a bhfuil 13 500 tonna de le dáileadh ar an Téalainn. Ráta laistigh den chuóta: 10,9 %
 ex 1602 39 85 || Feoil phróiseáilte ó lachain, géanna agus éanlaith ghuine, ina bhfuil 25 % nó níos mó ach níos lú ná 57 % d’éineoil nó de scairteach de réir meáchain || Oscail cuóta taraife de 748 tonna, a bhfuil 600 tonna de le dáileadh ar an Téalainn. Ráta laistigh den chuóta: 10,9 %
 ex 1602 39 85 || Feoil phróiseáilte ó lachain, géanna agus éanlaith ghuine, ina bhfuil níos lú ná 25 % d’éineoil nó de scairteach de réir meáchain || Oscail cuóta taraife de 725 tonna, a bhfuil 600 tonna de le dáileadh ar an Téalainn. Ráta laistigh den chuóta: 10,9 %
Beidh tuairisc bheacht na taraife de réir
Sceidil an AE ETD i bhfeidhm maidir le gach líne taraife agus cuóta thuas.
 RÁITEAS AIRGEADAIS || Fichefin/11/ 1163357 DDG/GM/nh 6.146.2011.1
   || DÁTA: 06/10/2011
 1. || CEANNTEIDEAL BUISÉID: Caibidil 12 – Dleachtanna custaim agus dleachtanna eile || LEITHREASAÍ: DB2012 : 19 171.2 M€
 2. || TEIDEAL: Togra le haghaidh Rialacháin ó Pharlaimint na hEorpa agus ón gComhairle maidir le cur chun feidhme na gComhaontuithe a thug an AE i gcrích tar éis caibidlí faoi chuimsiú Airteagal XXVIII de CGTT 1994, lena leasaítear Iarscríbhinn I a ghabhann le Rialachán (CEE) Uimh. 2658/87 maidir leis an ainmníocht taraife agus staidrimh agus maidir leis an gComhtharaif Chustaim.
 3. || BUNÚS DLÍ: An Conradh ar Fheidhmiú an Aontais Eorpaigh, agus go háirithe Airteagail 207 agus 218.
 4. || AIDHMEANNA: Feidhmiú an Chomhaontaithe allmhairiúcháin idir an AE – an Bhrasaíl agus an Téalainn, chun aghaidh a thabhairt ar an tionchar a bhíonn ag iarmhairtí ionadaíochta allmhairí ar thionscal éineola an AE.
 5. || IMPLEACHTAÍ AIRGEADAIS || TRÉIMHSE 12 MHÍ (EUR milliún) || AN BHLIAIN AIRGEADAIS REATHA 2011 (EUR milliún) || AN BHLIAIN AIRGEADAIS INA DHIAIDH SIN 2012 (EUR milliún)
 5.0 || CAITEACHAS -               ARNA MHUIREARÚ AR BHUISÉAD AN CE (AISÍOCHTAÍ/IDIRGHABHÁLACHA) -               ÚDARÁIS NÁISIÚNTA -               EILE || - || - || -
 5.1 || IONCAM -               ACMHAINNÍ DÍLSE AN CE (TOBHAIGH/DLEACHTANNA CUSTAIM) -               NÁISIÚNTA || - || - || - 1.4
   ||   || 2013 || 2014 || 2015
 5.0.1 || CAITEACHAS MEASTA ||   ||   ||
 5.1.1 || IONCAM MEASTA || - || - || -
 5.2 || MODHANNA RÍOMHA: -
 6.0 || AN FÉIDIR AN TIONSCADAL A MHAOINIÚ Ó LEITHREASAÍ A CUIREADH ISTEACH SA CHAIBIDIL ÁBHARTHA DEN BHUISÉAD REATHA? || IS FÉIDIR NÍ FÉIDIR
 6.1 || AN FÉIDIR AN TIONSCADAL A MHAOINIÚ TRÍ AISTRIÚ IDIR CHAIBIDLÍ AN BHUISÉID REATHA? || IS FÉIDIR NÍ FÉIDIR
 6.2 || AN mBEIDH GÁ LE BUISÉAD FORLÍONTACH? || BEIDH NÍ BHEIDH
 6.3 || AN GÁ LEITHREASAÍ A CHUR ISTEACH I mBUISÉID SA TODHCHAÍ? || IS GÁ NÍ GÁ
 BARÚLACHA: Ag leanúint ó chaibidlí faoi Airteagal XXVIII de CGTT 1994 a tosaíodh leis an mBrasaíl agus an Téalainn i lár 2009, díríonn an beart ar an gComhaontú allmhairiúcháin idir an AE agus – an Bhrasaíl agus an Téalainn* a chur chun feidhme, chun aghaidh a thabhairt ar an tionchar a bhíonn ag iarmhairtí ionadaíochta allmhairí ar thionscal éineola an AE. Baineann cur chun feidhme an chomhaontaithe leo seo a leanas: - méadú ar na rátaí lasmuigh den chuóta i gcás 7 líne taraife de tháirgí éineola próiseáilte, agus, - cuótaí de rátaí taraife a oscailt don 7 líne taraife sin de tháirgí éineola próiseáilte, don Bhrasaíl, don Téalainn agus do thíortha eile. Tá méid allmhairithe an chuóta cosúil leis an méid a allmhairíodh roimh an gcomhaontú seo. Níl aon tionchar ar chothromaíocht an mhargaidh inmheánaigh, rud a chruthódh gá le hionstraim mhargaidh. I gcás allmhairiú an chuóta iomlán faoin dréachtrialachán seo, is féidir meastachán a dhéanamh a léiríonn go bhféadfadh laghdú teacht ar acmhainní dílse de ghlanmhéid neasach EUR 1.4 milliún, tar éis do na Ballstáit 25 % de na costais bhailiúcháin a asbhaint. * Ráiteas Airgeadais maidir le tabhairt i gcrích an Chomhaontaithe: Uimh. 1163256/2011.
[1]               Ba cheart dáta theacht i bhfeidhm
an rialacháin seo agus dáta theacht i bhfeidhm an dá chomhaontú a bheith mar an
gcéanna. Chun a áirithiú go
dtiocfaidh an dá chomhaontú i bhfeidhm ar an dáta céanna, níor cheart an fógra
atá sna comhaontuithe a thabhairt, is é sin go bhfuil nósanna imeachta
inmheánacha an Aontais tugtha i gcrích, sula mbeidh na fógraí ón Téalainn agus
ón mBrasaíl araon faighte ag an Aontas. Ba cheart an dá fhógra ón Aontas a dhéanamh dá réir ar an dáta céanna.